Kommunestyre- og fylkestingsvalget 2011 i Sogn og Fjordane

**[[Kommunestyre- og fylkestingsvalget 2011]]** blei avholdt 12. september 2011. Denne delartikkelen omhandler valgresultatet for Sogn og Fjordane og kommunene i dette fylket.

## Stemmetall

**Partiforkortelser:** A = Arbeiderpartiet; SV = Sosialistisk Venstreparti; R = Rødt; Sp = Senterpartiet; KrF = Kristelig Folkeparti; V = Venstre; H = Høyre; Frp = Fremskrittspartiet; Dem = Demokratene i Norge; MdG = Miljøpartiet De Grønne; KSP = Kristent Samlingsparti; Kyst = Kystpartiet; PP = Pensjonistpartiet; NKP = Norges Kommunistiske Parti

**Lokale lister:** Flora = Flora demokratiske solidaritet; Solund = Politisk uavhengig liste (Puls); Hyllestad = Samlingslista; Vågsøy = Bryggjalista; Selje = Tverrpolitisk liste; Gloppen = Samfunnsdemokratane

### Prosentvis

## Kommunevise kommentarer

Fargekoder for partia: 

#### Askvoll

I Askvoll blei det stilt lister fra A, SV, Sp, KrF, V, H og Kyst. Høyre rykka opp frå å være fjerde størst i 2007 til en topplass i 2011: opp 18,6 prosentpoeng til 29,8 prosent. Arbeiderpartiet gikk ned 6,8 poeng til 17,5 og Senterpartiet ned 7,8 til 16,6. De blei dermed passert av Venstre, som med en oppgang på 2,4 poeng til 24,3 prosent blei kommunens nest største parti. Sosialistisk Venstreparti gikk bare tilbake 0,2 prosent, men det var nok til å miste sin ene plass i kommunestyret. Fremskrittspartiet (5,2 prosent i 2007) stilte ikke opp og mista dermed også sin plass. Valgdeltakelsen var 67,3 prosent.

Høyre, Arbeiderpartiet og Senterpartiet inngikk valgteknisk samarbeid, noe som gjorde at Frida Melvær (H) blei ny ordfører med Kjell Kristian Carlsen (Sp) i varavervet.

#### Aurland

Innbyggerne i Aurland kunne velge mellom A, Sp, V, H og MdG. Senterpartiet gikk tilbake 14,1 prosentpoeng til 29,5 prosent, men beholdt plassen som kommunens største parti. Høyre er etter en framgang på 7,1 poeng nest størst med 28,6 prosent. Arbeiderpartiet fikk 26,3 prosent (ned 2,0). Miljøpartiet stilte for første gang, fikk 6,5 prosent og ett mandat. Valgdeltakelsen var 70,5 prosent.

Med et samarbeid mellom Høyre og Arbeiderpartiet overtok Noralv Distad (H) ordførerstolen, mens Erling Nesbø (A) blei varaordfører.

#### Balestrand

I Balestrand var det seks lister: A, SV, Sp, KrF, V og H. Høyre gikk fram 2,7 prosentpoeng til 26,6, mens Arbeiderpartiet økte med 5,4 poeng til 23,9. Senterpartiet gikk tilbake 4,8 poeng til 17,8, mens Venstre falt 6,5 til 12,2 prosent. SVs nye liste fikk 5,4 prosent og ett mandat. Valgdeltakelsen var 72,4 prosent.

Trass framgangen måtte Høyre gi fra seg ordførervervet, og for første gang blei det valgt en ordfører fra Arbeiderpartiet i Balestrand: Harald Offerdal. Dette skyldtes et samarbeid med Senterpartiet og Venstre, som gav Arnstein Menes (Sp) varaordførerplassen.

#### Bremanger

De sju partia som var representert på Stortinget, stilte også til valg i Bremanger: A, SV, Sp, KrF, V, H og Frp. Arbeiderpartiet beholdt topplassen, til tross for at partiet blei nærmest halvert – ned 22,6 prosentpoeng til 25,6 prosent. Høyre økte med 9,3 til 22,8, og Senterpartiet gikk opp 8,0 poeng til 21,2. Venstre hadde også fin framgang: pluss 6,1 poeng til 9,7 prosent. Valgdeltakelsen var 65,9 prosent. Kommunen deltok i forsøket med elektronisk forhandsstemming.

A, Sp og SV avtalte slik at Karl Vidar Førde (Sp) blei ordfører og Nina Grotle (A) varaordfører.

#### Eid

I Eid var det lister for A, SV, Sp, KrF, V, H og Frp. Venstre gjorde et særdeles godt valg og økte med 31,9 prosentpoeng til 44,0 prosent. Samtlige andre partier hadde tilbakegang, Arbeiderpartiet mest med 17,9 poeng til 8,5. Senterpartiet blei kommunens nest største parti med 20,9 prosent (ned 1,7). Valgdeltakelsen var 72,1 prosent.

Alfred Bjørlo fra Venstre overtok rimeligvis som ordfører og fikk med partifellen Gunvald Ludvigsen som varaordfører.

#### Fjaler

I Fjaler var det mulig å stemme på A, SV, Sp, KrF, V og H. Arbeiderpartiet gikk opp 9,5 prosentpoeng til 45,9 posent og er klart størst. Senterpartiet er på andreplass med 18,7 (opp 1,8). Størst tilbakegang hadde SV (ned 4,7 til 5,7) og Høyre (ned 4,2 til 12,6). Valgdeltakelsen var 66,7 prosent.

Arbeiderpartiet, Høyre og Kristelig Folkeparti  inngikk en samarbeidsavtale som gjorde at Arve Helle (A) kunne fortsette som ordfører. Marita Solheim (H) blei ny varaordfører.

#### Flora
 
Alternativa i Flora var A, SV, Sp, KrF, V, H, Frp og Flora demokratiske solidaritet. Sistnevnte blei meir enn halvert (til 1,3 prosent) og mista sin kommunestyreplass. Høyre gikk kraftig fram og blei største parti med 35,6 prosent (opp 18,6). Arbeiderpartiet blei dermed henvist til andreplass med 32,7 (ned 3,1). Størst tilbakegang hadde Fremskrittspartiet med 8,8 poeng til 5,1. Valgdeltakelsen var 65,5 prosent.

Arbeiderpartiet måtte gi fra seg kommuneledelsen, idet et samarbeid mellom Høyre og Venstre gav Bengt Solheim-Olsen (H) vervet som ordfører og Jan Henrik Nygård (V) vervet som varaordfører.

#### Førde

Førde-velgerne hadde valget mellom A, SV, Sp, KrF, V, H og Frp. Høyre gikk fram 10,0 prosentpoeng til 28,0, og Arbeiderpartiet økte med 1,8 til 26,5. Størst tilbakegang hadde Senterpartiet med 10,3 poeng til 10,9 prosent. Valgdeltakelsen var 63,7 prosent.

Under konstitueringa av kommunestyret blei Olve Grotle (H) valgt til ordfører, støtta av en koalisjon av Høyre, Venstre, KrF og Senterpartiet. Jan Taule fra Venstre blei ny varaordfører. Det må imidlertid nevnes at det ikke var andre kandidater, slik at begge valga var enstemmige.

#### Gaular

Gaular hadde lister for A, SV, Sp, KrF, V og H. Høyre gjorde et brakvalg og økte med 22,9 prosentpoeng til 37,4. Senterpartiet derimot tapte 16,4 poeng og endte på 28,4 prosent. Samlingslista, som i 2007 fikk 16,0 prosent, stilte ikke i 2011, noe som «frigjorde» tre plasser i kommunestyret. Valgdeltakelsen var 68,1 prosent.

Jenny Følling (Sp) gikk av etter 12 år som ordfører. Vervet blei overlatt til Høyres Mathias Råheim. Varaordfører blei Norunn Lunde Furnes fra Kristelig Folkeparti.

#### Gloppen

Det var sju lister i Gloppen: A, SV, Sp, KrF, V, H og den nyetablerte Samfunnsdemokratane. Denne lista blei tredje størst i kommunen, fikk 13,3 prosent av stemmene og fire mandater. Størst blei Senterpartiet, til tross for en tilbakegang på 13,6 prosentpoeng til 34,2 prosent. Høyre er nest størst etter en framgang på 6,7 poeng til 19,1. Fremskrittspartiet stilte ikke liste i 2011, og partiet mista dermed sin plass i kommunestyret (5,0 prosent i 2007). Valgdeltakelsen var 70,4 prosent.

Et valgteknisk samarbeid mellom Sp, SV, A og KrF sikra Anders Ryssdal fra Senterpartiet gjenvalg som ordfører. Ola Tarjei Kroken (A) blei varaordfører.

#### Gulen
 
I Gulen stilte A, Sp, KrF, V, H og Frp opp. Senterpartiet styrka seg gjennom en oppgang på 12,5 prosentpoeng til 41,3 prosent. Samtidig hadde Kristelig Folkeparti en nedgang på 12,6 til 9,2 prosent. Høyre er kommunens nest største parti med 22,8 (opp 1,2). Valgdeltakelsen var 76,6 prosent.

Trude Brosvik (KrF) gikk av etter 12 år som ordfører. Hallvard S. Oppedal (Sp) overtok vervet, mens Arve Mjømen (H) blei ny varaordfører.

#### Hornindal
 
Fire parti stilte liste i Hornindal: A, Sp, V og H. Senterpartiet gikk fram 10,9 prosentpoeng til 37,7 prosent. De øvrige gikk tilbake: H ned 0,4 til 32,2; V ned 3,6 til 18,8; A ned 7,0 til 11,4. Valgdeltakelsen var 75,6 prosent.

Etter 16 år med Høyre-styre i Hornindal overtok Senterpartiet ved Anne-Britt Øen Nygård ordførerstolen. Hun er første kvinnelige ordfører i kommunen. Idar Nygård fra Venstre blei varaordfører.

#### Hyllestad
 
Hyllestads innbyggere hadde valget mellom A, Sp, H og den lokale Samlingslista. Kristelig Folkeparti, som i 2007 fikk 10,3 prosent og to mandater, stilte ikke. Arbeiderpartiet gikk fram 5,3 prosentpoeng til 31,9 prosent, Senterpartiet gikk ned 2,6 til 29,9, mens Samlingslista økte med 5,1 til 23,1 prosent. Høyre fikk 15,0 prosent (opp 2,5). Valgdeltakelsen var 62,3 prosent.

Etter tjue år i kommunestyret blei Jan Olav Gjerde (A) ordfører i Hyllestad. Dette skjedde i et samarbeid med Samlingslista, som fikk varaordføreren, Joakim Systaddal.

#### Høyanger

Høyanger-folk kunne stemme på A, SV, R, Sp, KrF, V, H og Kyst. Arbeiderpartiet er største parti med 46,8 prosent av stemmene (opp 0,8), fulgt av Senterpartiet med 19,0 (opp 4,3) og Høyre med 16,8 prosent (ned 1,7). Rødt hadde størst tilbakegang – ned 3,4 til 8,0 prosent, men Høyanger er likevel en av partiets beste kommuner. Valgdeltakelsen var 66,5 prosent.

Kjartan Longva (A) gikk av etter 16 år som ordfører. Han overlot klubbe og kjede til partifellen Petter Sortland, som fikk Solveig Løvik Norevik (også A) med som varaordfører.

#### Jølster

Jølster hadde lister fra A, SV, Sp, KrF, V, H og Frp. Senterpartiet er største parti med 31,7 prosent (opp 1,2 prosentpoeng). Deretter følger Arbeiderpartiet med 20,8 (opp 1,4). Høyre hadde størst framgang (opp 4,9 til 13,4), og Fremskrittspartiet tapte mest (ned 4,1 til 5,3). Valgdeltakelsen var 70,6 prosent.

Gerd Dvergsdal (Sp) gikk av etter 16 år som ordfører. Vervet blei overtatt av partifellen Oddmund Klakegg med Ragnhild Sæle (A) som varaordfører. Senterpartiet har tidligere samarbeidd med Venstre, som imidlertid denne gangen gikk sammen med Høyre og Fremskrittspartiet. Denne grupperinga prøvde å få med Arbeiderpartiet, som da fikk tilbud om ordførerposten, men A foretrakk rødgrønt samarbeid.

#### Leikanger

I Leikanger var velgernes alternativ A, SV, Sp, V og H. Alle prosentvise endringer var på under to prosentpoeng, og ingen av disse førte til mandatendringer. Arbeiderpartiet er det største partiet med 39,5 prosent, fulgt av Senterpartiet (20,6) og Venstre (18,4). Valgdeltakelsen var 74,7 prosent.

Olav Lunden (A) kunne fortsette som ordfører, ettersom Senterpartiet, Høyre og Arbeiderpartiet videreførte samarbeidet fra de to foregående periodene. Senterpartiet fikk Ole Simen Nesdal som varaordfører.

#### Luster

De sju stortingspartia, A, SV, Sp, KrF, V, H og Frp, stilte til valg i Luster. Arbeiderpartiet blei størst med 31,6 prosent (ned 1,3), mens toeren Senterpartiet økte mest – med 5,4 prosentpoeng til 29,0. Kristelig Folkeparti tapte mest, ned 8,2 poeng til 6,9. SV mista sin plass i kommunestyret, noe som både skyldtes tilbakegang og reduksjon av antall mandater totalt fra 29 til 25. Luster deltok i forsøket med redusert stemmerettsalder, og kommunen opplevde det uvanlige at de to nye årskulla hadde svært mye høyere valgdeltakelse enn resten av befolkninga, 82,2 prosent mot 73,6 totalt.

Etter åtte år som ordfører gikk Torodd Urnes (KrF) av. Han overlot vervet til Ivar Kvalen (Sp), som blei valgt med støtte fra H, V og KrF. Geir Arve Sandvik (H) blei varaordfører.

#### Lærdal
 
I Lærdal var det A, SV, Sp, V og H som stilte til valg. Arbeiderpartiet tapte si topplassering ved å gå ned 16,1 prosentpoeng til 25,3 prosent. Senterpartiet blei størst med 28,7 prosent (ned 0,3). De øvrige partia gikk fram: Høyre med 7,3 poeng til 18,1; Sosialistisk Venstreparti med 4,4 til 14,4; Venstre med 4,7 til 13,5. Valgdeltakelsen var 70,4 prosent.

Jan Geir Solheim (Sp) blei enstemmig valgt til ny ordfører i kommunen, med Johan Nes (A) som vara.

#### Naustdal
 
Naustdal hadde lister for A, SV, R, Sp, KrF, V, H og Frp. Størst blei Arbeiderpartiet med 28,7 prosent av stemmene (ned 0,3 prosentpoeng). Dette var en plass Høyre hadde i perioden før, men partiet gikk denne gangen ned med 9,7 poeng til 20,7 prosent. Listene til Venstre og Fremskrittspartiet var nye. De to partia fikk henholdsvis 10,8 og 4,5 prosent og to og ett mandat. Valgdeltakelsen var 72,5 prosent.

Håkon Myrvang fra Arbeiderpartiet blei ordfører og Harald Kvame fra Høyre varaordfører, da kommunestyret konstituerte seg. Begge valga var med 11 stemmer for og 10 blanke. A og H har i alt ti plasser i kommunestyret.

#### Selje

I Selje stiltes det lister for A, Sp, KrF, V, H, Frp og ei ny tverrpolitisk liste. Den siste blei størst i kommunen med 28,8 prosent og fem mandater. Taperen var Arbeiderpartiet, som gikk fra å være størst i 2007 til nå å være nest minst, et fall på 18,0 prosentpoeng til 4,2 prosent. Også Senterpartiet hadde stor tilbakegang, ned 6,5 til 7,0. Nest største parti er nå Fremskrittspartiet med 21,9 prosent (opp 0,1). I 2007 fantes Folkeleg fellesliste, som fikk 6,1 prosent og ett mandat, men som altså ikke deltok i 2011. Valgdeltakelsen var 63,4 prosent.

Arbeiderpartiets tilbakegang skyldtes blant annet at sentrale folk i partiet hadde meldt seg ut på grunn av partiet si handtering av spørsmålet om lokalsjukehus. På topp på Tverrpolitisk liste stod den tidligere A-toppen Ottar Nygård. Han blei ved konstituering av kommunestyret valgt til ordfører, mens Gunn Sande fra Senterpartiet blei varaordfører. Begge valga var enstemmige.

#### Sogndal

Lister i Sogndal var A, SV, Sp, KrF, V, H og Frp. Større endringer var det for Høyre, som gikk fram 7,1 prosentpoeng til 13,4, og for Fremskrittspartiet, som gikk ned 5,7 til 13,9 prosent. Arbeiderpartiet blei fortsatt størst med 35,4 prosent (ned 2,8), etterfulgt av Senterpartiet (16,8; opp 1,2). Valgdeltakelsen var 67,9 prosent.

Jarle Aarvoll (A) blei gjenvalgt som ordfører med Laura Kvamme fra Senterpartiet som vara.

#### Solund
 
Mulighetene i Solund var å stemme på A, SV, Sp, H, Frp og den nye Politisk uavhengig liste (Puls). Sistnevnte fikk 10,3 prosent og to mandater. Høyre blei imidlertid valgvinneren med en framgang på 17,3 prosentpoeng til 33,7, mens Senterpartiet rykka ned en plass og endte på 28,4 prosent (ned 5,7). Størst tilbakegang hadde Fremskrittspartiet med 14,3 poeng til 13,3. Valgdeltakelsen var 69,7 prosent.

25 år gamle Ole Gunnar Krakhellen (H) blei ny ordfører i Solund, etter at Høyre, Fremskrittspartiet og Puls hadde inngått avtale om valgteknisk samarbeid. John Kåre Larsen (Frp) blei varaordfører.

#### Stryn

Stryningene kunne stemme på A, Sp, KrF, V, H og Frp. Høyre økte med 19,4 prosentpoeng til 31,9 prosent, mens Arbeiderpartiet tapte 11,1 poeng og fikk 17,7 prosent. Senterpartiet blei nest størst: 28,5 prosent (ned 0,8). Valgdeltakelsen var 62,4 prosent.

Sven Flo (H) blei enstemmig og uten motkandidater valgt til ny ordfører, mens Kolbjørn Roset (A) blei varaordfører.

#### Vik

I Vik var det lister for A, SV, Sp, KrF, V og H. Her gikk Venstre fram 10,6 prosentpoeng til 22,5 og kapra dermed så vidt andreplassen foran Senterpartiet (22,1; ned 8,1). Arbeiderpartiet er imidlertid størst med sine 36,3 prosent (opp 1,3). SV gikk ned 0,7 poeng til 3,8, nok til å forsvinne ut av kommunestyret. Valgdeltakelsen var 66,4 prosent.

Det blei gjenvalg av både ordfører Marta Finden Halset (A) og varaordfører Olav Turvoll (Sp).

#### Vågsøy

I Vågsøy var det ei lokal liste i tillegg til stortingspartia A, SV, Sp, KrF, V, H og Frp. Bryggjalista fikk 3,1 prosent (ned 0,3) og beholdt sitt mandat. Rødt mista imidlertid sitt mandat, ettersom partiet ikke stilte liste denne gangen (3,9 prosent i 2007). Kristelig Folkepartis liste var ny og gav 6,5 prosent og to mandater. Høyre blei størst med en framgang på 17,4 prosentpoeng til 29,8 prosent. De fleste andre partia hadde tilbakegang, Arbeiderpartiet mest (ned 11,0 til 20,8), men også Senterpartiet blei redusert (ned 8,5 til 16,3). Valgdeltakelsen var 63,2 prosent.

Høyre og Arbeiderpartiet samarbeidde ved konstitueringa av kommunestyret, og Morten Andreas Hagen (H) blei ny ordfører og Kristin Maurstad (A) varaordfører.

#### Årdal

I Årdal stilte A, Sp, H og Frp. Arbeiderpartiet har fortsatt dette som sin beste kommune med 74,7 prosent av stemmene (ned 2,8). Senterpartiet gikk fram 7,1 prosentpoeng til 14,1. SV stilte ikke liste og tapte sitt mandat. Partiet hadde 6,4 prosent i 2007. Valgdeltakelsen denne gangen var 66,1 prosent.

Dette var fjerde valget på rad at Arbeiderpartiet i Årdal fikk over 70 prosent av stemmene. Arild Ingar Lægreid kunne dermed gå på nok en periode som ordfører med partifellen Marie Helene Hollevik Brandsdal som vara.

## Fylkestingsvalget

Nils R. Sandal (Sp) gikk av etter tolv år som fylkesordfører. Åshild Kjelsnes (A) blei med 26 mot 13 stemmer valgt inn i vervet, med Jenny Følling (Sp) som varaordfører.

Høyre, Venstre og Frp stemte på Noralv Distad (H) og Frank Willy Djuvik (Frp).

### Nøkkeltall

### Kommunevise resultater

Tabellen viser prosent av antall avgitte stemmer i kommunen. «Samdem» er Samfunnsdemokratane.

## Referanser